CELEX: 52019PC0121
Language: fi
Date: 2019-03-07
Title: Ehdotus NEUVOSTON PÄÄTÖS yhteistyötä siviili-ilmailun turvallisuuden sääntelyssä koskevan Amerikan yhdysvaltojen ja Euroopan yhteisön välisen sopimuksen mukaisessa kahdenvälisessä valvontakomiteassa Euroopan unionin puolesta esitettävästä kannasta, joka koskee liitteen 3 lisäämistä sopimukseen

EUROOPAN KOMISSIO
            Bryssel 7.3.2019
            COM(2019) 121 final
            2019/0066(NLE)
            Ehdotus
            NEUVOSTON PÄÄTÖS
            yhteistyötä siviili-ilmailun turvallisuuden sääntelyssä koskevan Amerikan yhdysvaltojen ja Euroopan yhteisön välisen sopimuksen mukaisessa kahdenvälisessä valvontakomiteassa Euroopan unionin puolesta esitettävästä kannasta, joka koskee liitteen 3 lisäämistä sopimukseen
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Euroopan unioni ja Amerikan yhdysvallat allekirjoittivat vuonna 2008 sopimuksen yhteistyöstä siviili-ilmailun turvallisuuden sääntelyssä (jäljempänä ’sopimus’). Sopimus tuli voimaan 1. toukokuuta 2011, ja sen soveltamisala rajoittui aluksi lentokelpoisuuteen ja ympäristötestaukseen, ilmailutuotteiden hyväksyntään ja valvontaan sekä huoltotilojen hyväksyntään ja valvontaan. Sopimuksen soveltamisalaa laajennettiin myöhemmin niin, että siihen sisällytettiin myös henkilöstön lupakirjat ja koulutus, ilma-alusten käyttö sekä ilmaliikennepalvelut ja ilmaliikenteen hallinta.  Laajennus pantiin täytäntöön muutoksella, joka allekirjoitettiin 13. joulukuuta 2017, ja sitä on sovellettu siitä lähtien väliaikaisesti.
               
               
                  Komissio laati, sopimuksen laajennettu soveltamisala huomioon ottaen, Euroopan lentoturvallisuusviraston (EASA) avustamana yhdessä Yhdysvaltain liittovaltion ilmailuhallinnon (Federal Aviation Administration, FAA) kanssa sopimukseen uuden, lentäjien lupakirjoja koskevan liitteen 3 (ohjaamomiehistön ilmailulupakirjaa [Flight Crew Licence, FCL] koskeva liite, 'FCL-liite’), jonka hyväksyminen on tämän ehdotuksen tavoitteena. 
               
               
                  FCL-liitteessä käsitellään sitä tilannetta, että lukuisilla EU:ssa asuvilla yksityislentäjillä on tällä hetkellä FAA:n Yhdysvaltain lainsäädännön mukaisesti myöntämä lupakirja huolimatta Euroopan parlamentin ja neuvoston asetuksessa (EU) 2018/1139 vahvistetusta yleissäännöstä, jonka mukaan EU:n jäsenvaltioiden alueella asuvilla lentäjillä on oltava EU:n sääntöjen mukaisesti myönnetty lentolupakirja.
               
               
                  Tämän vuoksi Euroopan komission on täytynyt myöntää lentomiehistöstä 3 päivänä marraskuuta 2011 annetun asetuksen (EU) N:o 1178/2011 nojalla poikkeuksia, jotta EU:n alueella asuvat, yksityislentotoiminnassa mukana olevat lentäjät voivat jatkaa FAA-lupakirjojensa käyttämistä (’FCL -poikkeus’). FCL-poikkeuksen käytön oli tarkoitus olla tilapäistä siihen saakka, kun tilanteeseen löydetään kustannustehokas ratkaisu. 
               
               
                  Uusi FCL-liite on asianomaisten osapuolten teknisten virastojen, eli EU:n osalta EASA:n ja Yhdysvaltojen osalta FAA:n, yhteistyön tulos, jonka myötä yksityislentäjien FAA-lupakirjat ja kelpuutukset voidaan tehokkaasti muuntaa vastaaviksi EU:n yksityislentäjien osan FCL lupakirjoiksi ja kelpuutuksiksi ja päinvastoin. 
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  EU:n ja Amerikan yhdysvaltojen välinen yhteistyö ilmailun turvallisuuden alalla on osa Euroopan ilmailustrategiaa. Ehdotettu uusi FCL-liite tarjoaa puitteet sen varmistamiseksi, että EU:ssa asuvat lentäjät lentävät ilma-aluksia EU:n säännösten mukaisesti myönnettyjen lupakirjojen/kelpuutusten perusteella, että he ovat EU:n jäsenvaltioiden viranomaisten valvonnassa ja että he ylläpitävät ja kehittävät pätevyyttään EU:n koulutusorganisaatioissa.
               
               
                  Kun FCL-liite hyväksytään, FCL-poikkeuksen jatkaminen ei ole enää tarpeen.
               
            
            
               •Yhdenmukaisuus unionin muiden politiikkojen kanssa
            
            
               
                  Sopimus edistää unionin ulkoisen ilmailupolitiikan perustavoitetta parantamalla siviili-ilmailun turvallisuutta sekä helpottamalla erityisesti ilmailutuotteiden kauppaa ja niihin tehtäviä investointeja. Uusi FCL-liite on johdonmukainen unionin yleisen ilmailupolitiikan kanssa siten, että sillä helpotetaan asianmukaista yhteistyötä kolmansien maiden ja niiden ilmailuviranomaisten kanssa ja edistetään todistusten ja muiden asiaankuuluvien asiakirjojen vastavuoroista hyväksymistä.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Euroopan unionin toiminnasta tehty sopimus ja erityisesti sen 100 artiklan 2 kohta yhdessä sen 218 artiklan 9 kohdan kanssa. 
               
            
            
               •Toissijaisuusperiaate (jaetun toimivallan osalta) 
            
            
               
                  Ei sovelleta.
               
            
            
               •Suhteellisuusperiaate
            
         
         
            
               
                  Ei sovelleta.
               
            
            
               •Toimintatavan valinta
            
            
               
                  Liitteen lisääminen unionin ja Amerikan yhdysvaltojen väliseen sopimukseen on tehokkain toimintatapa sen tavoitteen saavuttamiseksi, että yksityislentäjien lupakirjat ja kelpuutukset voidaan muuntaa vastavuoroisesti tehokkaasti.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Ei sovelleta.
               
            
            
               •Sidosryhmien kuuleminen
            
            
               
                  EASA kuuli EU:n jäsenvaltioiden kansallisia ilmailuviranomaisia vuosina 2013 ja 2014 FCL-liitteen luonnoksesta ja sen täytäntöönpanomenettelyistä. Saadut huomautukset otettiin huomioon FAA:n kanssa käydyissä keskusteluissa, minkä tuloksena liite saatiin valmiiksi.  
               
               
                  Komissio kertoi liitteen laatimisesta myös EU:n jäsenvaltioille Euroopan parlamentin ja neuvoston asetuksella (EU) 2018/1139 perustetussa komiteassa sekä neuvoston ilmailutyöryhmässä a) raportoimalla keskusteluista, joita kahdenvälisessä valvontakomiteassa käytiin uudesta liitteestä, sekä b) sopimuksen soveltamisalan laajentamista kattamaan muun muassa henkilöstön lupakirjat ja koulutus koskevan neuvoston päätöksen (EU) 2018/61 valmistelun yhteydessä.
               
            
            
               •Asiantuntijatiedon keruu ja käyttö
            
            
               
                  EASA avusti Euroopan komissiota FCL-liitteen laadinnassa. EASA ja FAA vertailivat EU:n ja Yhdysvaltain säännöksiä yksityislentäjien lupakirjoja koskevista vaatimuksista. Vertailu saatiin päätökseen vuonna 2014, ja sen avulla voitiin määrittää myös EU:n ja Yhdysvaltojen järjestelmien väliset sääntelyerot. Niitä käsitellään erityisehdoissa, jotka vahvistetaan ehdotetussa FCL-liitteessä.
               
            
            
               Lisäksi EASA arvioi FAA:n voidakseen vahvistaa Yhdysvaltojen lentäjien lupakirjajärjestelmän luotettavuuden. Arviointiin sisältyi EASA:n vierailu FAA:n päämajaan Washingtoniin ja ilmailumääräyksistä vastaavaan Washingtonin aluetoimistoon (Flight Standards District Office) sekä kahteen FAA:n hyväksymään lentokouluun (helmikuussa 2013). EASA vieraili myös seuraavissa FAA:n yksiköissä osana vierailua Mike Monronayn ilmailukeskukseen Oklahoman kaupunkiin: lentäjien testausvaatimuksista vastaava yksikkö Airman Testing Standards Branch, lentäjien hyväksynnästä vastaava yksikkö Airmen Certification Branch ja FAA Academy Regulatory Standards Division -jaosto (huhtikuussa 2013). Arviointi koski ainoastaan yksityislentäjien lupakirjoja ja niihin liittyviä mittarilentokelpuutuksia, mikä vastaa ehdotetun FCL-liitteen soveltamisalaa.
            
            
               •Vaikutustenarviointi
            
            
               
                  Ei sovelleta.
               
            
            
               •Sääntelyn toimivuus ja yksinkertaistaminen
            
            
               
                  Ei sovelleta.
               
            
            
               •Perusoikeudet
            
            
               
                  Ei sovelleta.
               
            
            
               4.TALOUSARVIOVAIKUTUKSET
            
            
               
                  Ei vaikutuksia EU:n talousarvioon.
               
            
         
         
            
               5.LISÄTIEDOT
            
            
               •Täytäntöönpanosuunnitelmat, seuranta, arviointi ja raportointijärjestelyt
            
            
               
                  EASA koordinoi uuden FCL-liitteen täytäntöönpanoa EU:ssa. Täytäntöönpanoa koskevat yksityiskohtaiset menettelyt määritellään lupakirjoja koskevissa täytäntöönpanomenettelyissä, joita tekniset virastot EASA ja FAA parhaillaan viimeistelevät (ennen uuden FCL-liitteen hyväksymistä). 
               
               
                  FCL-liitteen täytäntöönpanoa valvoo ensisijaisesti yhteinen lentomiehistön koordinointikomitea, joka vastaa toiminnastaan sopimuksen mukaisesti perustetulle kahdenväliselle valvontakomitealle. Yhteinen lentomiehistön koordinointikomitea raportoi säännöllisesti kahdenväliselle valvontakomitealle.
               
            
            
               •Selittävät asiakirjat (direktiivien osalta)
            
            
               
                  Ei sovelleta.
               
            
            
               •Ehdotukseen sisältyvien määräysten yksityiskohtaiset selitykset
            
            
               
                  1 jakso – tarkoitus ja soveltamisala
               
            
            
               FCL-liitteen tässä jaksossa määritetään liitteen soveltamisala ja tarkoitus, joita ovat vaatimustenmukaisuustoteamusten ja asiakirjojen vastavuoroinen tunnustaminen sekä teknisen avun tarjoaminen yksityislentäjien lupakirjojen ja sääntöjen noudattamisen valvonnan osalta.
            
            
               Liitteen soveltamisala kattaa yksityislentäjien EU:n osan FCL lupakirjat, yksityislentäjien FAA-lupakirjat ja yksityislentäjien oikeudet, jotka sisältyvät muihin EU:n osan FCL lupakirjoihin ja FAA-lupakirjoihin, sekä yölento- ja mittarilentokelpuutukset yksimoottoristen mäntämoottorikäyttöisten maalentokoneiden ja monimoottoristen mäntämoottorikäyttöisten maalentokoneiden luokissa yhden ohjaajan lentotoiminnassa, lukuun ottamatta tyyppikelpuutuksia.
            
            
               2 jakso – määritelmät
            
            
               
                  Tässä jaksossa määritellään joitakin usein käytettyjä teknisiä termejä.
               
               
                  
                     3 jakso – yhteinen lentomiehistön koordinointikomitea
               
               
                  Tässä jaksossa määrätään yhteisestä lentomiehistön koordinointikomiteasta, joka vastaa toiminnastaan kahdenväliselle valvontakomitealle ja vastaa FCL-liitteen tehokkaan täytäntöönpanon varmistamisesta. Yhteisen lentomiehistön koordinointikomitean puheenjohtajina toimivat EASA:n ja FAA:n ilmailumääräyksistä vastaavat johtajat. Yhteisen lentomiehistön koordinointikomitean keskeisiä vastuualueita ovat
               
            
            
               (a)lupakirjoja koskevien täytäntöönpanomenettelyjen kehittäminen, hyväksyminen ja tarkistaminen;
            
            
               (b)tiedonvaihto olennaisista turvallisuuskysymyksistä ja toimintasuunnitelmien laatiminen niiden käsittelemiseksi;
            
            
               (c)liitteen yhdenmukaisen soveltamisen varmistaminen;
            
            
               (d)tietojen vaihtaminen suunnitellusta ja meneillään olevasta sääntöjen laadinnasta, joka voisi vaikuttaa liitteen perusteisiin ja soveltamisalaan;
            
            
               (e)tietojen jakaminen osapuolten lentäjien lupakirjajärjestelmiin tehtävistä merkittävistä muutoksista, jotka voisivat vaikuttaa liitteen perusteisiin ja soveltamisalaan;
            
            
               (f)teknisten virastojen ja ilmailuviranomaisten vastuualueeseen kuuluvien sellaisten teknisten kysymysten ratkaiseminen, joita ei voida ratkaista teknisten virastojen ja ilmailuviranomaisten tasolla; ja
            
         
         
            
               (g)tätä liitettä koskevien muutosehdotusten esittäminen kahdenväliselle valvontakomitealle.
            
            
               
                  
                     4 jakso – toteutus
               
               
                  Tämä jakso sisältää yksityiskohtaiset ehdot FAA-lupakirjojen ja -kelpuutusten muuntamiseksi EU:n osan FCL lupakirjoiksi ja kelpuutuksiksi sekä ehdot EU:n osan FCL lupakirjojen ja kelpuutusten muuntamiseksi FAA-lupakirjoiksi ja -kelpuutuksiksi.
               
               
                  Jakso sisältää myös määräykset teknisestä avusta lentäjien lupakirjojen myöntämistoiminnoissa, alkuperäisten EU:n osan FCL lupakirjojen tai FAA-lupakirjojen aitouden tarkistamisesta tai vahvistamisesta sekä sellaisia lakeihin, asetuksiin, menettelyihin, käytäntöihin tai normeihin kohdistuvia muutoksia koskevien tietojen vaihdosta, jotka voivat vaikuttaa liitteen täytäntöönpanon perustaan. 
               
               
                  5 jakso – viestintä ja yhteistyö
               
               
                  Tämä jakso sisältää määräykset FAA:n, EASA:n ja tarvittaessa jäsenvaltioiden ilmailuviranomaisten välisestä viestinnästä ja tiedonvaihdosta. Tähän sisältyy määräyksiä yhteystahojen nimeämisestä FCL-liitteen erilaisia teknisiä seikkoja varten. 
               
               
                  Jakso 6 – vaatimustenmukaisuustoteamusten tunnustamista koskevat kelpoisuusvaatimukset
               
               
                  Tässä jaksossa esitetään viranomaisia koskevat perusvaatimukset lentäjien viranomaisvalvontaa koskevien järjestelmien tehokkuudesta, mukaan lukien lait ja määräykset, voimavarat, koulutusohjelmat, dokumentointi ja tallenteet sekä sisäiset toimintaperiaatteet, -menettelyt ja laatujärjestelmät. 
               
               
                  Lisäksi jakso sisältää määräykset, jotka koskevat näytön esittämistä mainittujen järjestelmien tehokkuudesta alkuvaiheessa sekä tämän jälkeen jatkuvasti, mukaan lukien määräykset osapuolten osallistumisesta toistensa laatuauditointeihin ja standardointitoimiin sekä määräykset laatuauditointeja ja standardointeja koskevien raporttien sekä muiden sellaisten olennaisten tietojen vaihdosta, joita voidaan tarvita osapuolten jatkuvan luottamuksen säilyttämiseksi toistensa järjestelmiin.  
               
               
                  7 jakso – maksut
               
               
                  Lentolupakirjojen ja kelpuutusten muuntamisesta peritään tarvittaessa maksut sopimuksen 14 artiklan ja sovellettavien lakisääteisten ja viranomaisvaatimusten mukaisesti.
               
               
                  Lisäys 1 – erityisehdot
               
               
                  Lisäys sisältää EU:n erityisehdot EU:n osan FCL lupakirjan tai kelpuutuksen myöntämiselle FAA-lupakirjan tai -kelpuutuksen perusteella sekä FAA:n erityisehdot FAA-lupakirjan tai -kelpuutuksen myöntämiselle EU:n osan FCL lupakirjan perusteella. 
               
               
                  Erityisehdot ovat viranomaisten asettamia lisävaatimuksia, jotka on tarkastettava muuntamisprosessin aikana EU:n ja Yhdysvaltojen yksityislentäjien lupakirjoja koskevien sääntelyjärjestelmien välisten erojen huomioon ottamiseksi.
               
            
            
               2019/0066 (NLE)
            
            
               Ehdotus
            
            
               NEUVOSTON PÄÄTÖS
            
            
               yhteistyötä siviili-ilmailun turvallisuuden sääntelyssä koskevan Amerikan yhdysvaltojen ja Euroopan yhteisön välisen sopimuksen mukaisessa kahdenvälisessä valvontakomiteassa Euroopan unionin puolesta esitettävästä kannasta, joka koskee liitteen 3 lisäämistä sopimukseen
               
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä 218 artiklan 9 kohdan kanssa,  
            
         
         
            
                
            
            
               ottaa huomioon Euroopan komission ehdotuksen,
            
            
            
               sekä katsoo seuraavaa:
            
            
               (1)Yhteistyötä siviili-ilmailun turvallisuuden sääntelyssä koskeva Amerikan yhdysvaltojen ja Euroopan yhteisön välinen sopimus, jäljempänä ’sopimus’, tuli voimaan 1 päivänä toukokuuta 2011.
                  1
               
            
            
               (2)Yksi sopimuksen päätavoitteista on parantaa Euroopan ja Yhdysvaltojen pitkäaikaista yhteistyösuhdetta, jotta voidaan varmistaa siviili-ilmailun korkea turvallisuustaso kaikkialla maailmassa ja vähentää ilmailuteollisuudelle ja toimijoille päällekkäisestä viranomaisvalvonnasta aiheutuvaa taloudellista taakkaa.
            
            
               (3)Sopimuksen muutoksella 1
                  2
                laajennetaan sopimuksen 2 artiklan B kappaleen soveltamisalaa siten, että siihen sisällytetään muun muassa henkilöstön lupakirjat ja koulutus.
            
            
               (4)Sopimuksen 5 artiklassa, sellaisena kuin se on muutettuna, määrätään sopimuksen uusien liitteiden laatimisesta sopimuksen soveltamisalaan kuuluvissa asioissa.
            
            
               (5)Molemmat tekniset virastot, eli EU:n osalta Euroopan lentoturvallisuusvirasto ja Yhdysvaltojen osalta Yhdysvaltain liittovaltion ilmailuhallinto, ovat tehneet kahdenväliselle valvontakomitealle ehdotuksen, että se tekisi päätöksen hyväksyä sopimuksen uusi liite 3, joka kattaa vaatimustenmukaisuustoteamusten ja asiakirjojen vastavuoroisen tunnustamisen sekä teknisen avun tarjoamisen yksityislentäjien lupakirjojen ja sääntöjen noudattamisen valvonnan osalta.
            
            
               (6)Yksityislentäjien lupakirjojen ja lentäjien tiettyjen kelpuutusten yksinkertaistettu muuntaminen mahdollistaa sen varmistamisen, että Euroopan unionissa asuvat lentäjät lentävät ilma-aluksia EU:n säännösten mukaisesti myönnettyjen lupien/kelpuutusten perusteella EU:n jäsenvaltioiden viranomaisten valvonnassa ja että he ylläpitävät ja kehittävät pätevyyttään EU:n koulutusorganisaatioissa. Lisäksi se tuo merkittäviä käytännön etuja lukuisille unionin ja Yhdysvaltojen alueella asuville lentäjille turvallisuutta vaarantamatta.
            
            
               (7)Sopimuksen 19 artiklan C kappaleessa määrätään, että yksittäiset liitteet tulevat voimaan, kun sopimuksen 3 artiklan nojalla perustettu kahdenvälinen valvontakomitea tekee niistä päätökset.
            
            
               (8)Uusi lentäjien lupakirjoja koskeva liite 3 olisi hyväksyttävä Euroopan unionin puolesta.
            
            
               (9)Yhteistyötä siviili-ilmailun turvallisuuden sääntelyssä koskevan Amerikan yhdysvaltojen ja Euroopan yhteisön välisen sopimuksen tekemisestä 7 päivänä maaliskuuta 2011 tehdyn neuvoston päätöksen 2011/719/EU 4 artiklan 3 kohdassa säädetään Euroopan unionin toiminnasta tehdyn sopimuksen 218 artiklan 9 kohdan mukaisesti, että ”(n)euvosto, joka tekee päätöksensä määräenemmistöllä, vahvistaa kahdenvälisessä valvontakomiteassa omaksuttavan unionin kannan uusien liitteiden hyväksymisen osalta sopimuksen 3 artiklan C kappaleen 7 alakohdan ja 19 artiklan C kappaleen mukaisesti”,  
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Yhteistyötä siviili-ilmailun turvallisuuden sääntelyssä koskevan Amerikan yhdysvaltojen ja Euroopan yhteisön välisen sopimuksen 3 ja 19 artiklan mukaisesti kahdenvälisessä valvontakomiteassa Euroopan unionin puolesta esitettävä kanta, joka koskee sopimuksen liitteen 3 antamista koskevan kahdenvälisen valvontakomitean päätöksen hyväksymistä, perustuu kahdenvälisen valvontakomitean päätösluonnokseen N:o 0010, joka on tämän päätöksen liitteenä.
            
            
               2 artikla
            
            
               Liikenteen ja liikkumisen pääosaston lentoliikenteestä vastaava johtaja, joka edustaa unionia kahdenvälisessä valvontakomiteassa ja toimii sen toisena puheenjohtajana, valtuutetaan allekirjoittamaan valvontakomitean päätös N:o 0010.
            
            
               3 artikla
            
            
               Kun valvontakomitean päätös on hyväksytty, se julkaistaan Euroopan unionin virallisessa lehdessä.
            
         
         
            
            
               4 artikla
            
            
               Tämä päätös on osoitettu komissiolle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 291, 9.11.2011, s. 3–44.
               
               
                  
                     (2)
                  
                        EUVL L 11, 16.1.2018, s. 3–5.
               
            
      
    ---documentbreak--- 
      
         
               EUROOPAN KOMISSIO
            Bryssel 7.3.2019
            COM(2019) 121 final
            LIITE
            asiakirjaan
            NEUVOSTON PÄÄTÖS
            yhteistyötä siviili-ilmailun turvallisuuden sääntelyssä koskevan Amerikan yhdysvaltojen ja Euroopan yhteisön välisen sopimuksen mukaisessa kahdenvälisessä valvontakomiteassa Euroopan unionin puolesta esitettävästä kannasta, joka koskee liitteen 3 lisäämistä sopimukseen
            
               
         
         
            
               YHTEISTYÖTÄ SIVIILI-ILMAILUN
            
            
               TURVALLISUUDEN SÄÄNTELYSSÄ KOSKEVAN
            
            
               AMERIKAN YHDYSVALTOJEN
            
            
               JA
            
            
               EUROOPAN UNIONIN
            
            
               VÄLISEN SOPIMUKSEN MUKAINEN
            
            
            
               KAHDENVÄLISEN VALVONTAKOMITEAN
            
            
               PÄÄTÖS N:o 0010
            
            
            
               Ottaen huomioon sen, että yhteistyötä siviili-ilmailun turvallisuuden sääntelyssä koskevan Amerikan yhdysvaltojen ja Euroopan yhteisön välisen sopimuksen, jäljempänä ’sopimus’, muutoksella 1 laajennetaan sopimuksen 2 artiklan B kappaleen soveltamisalaa siten, että siihen sisällytetään muun muassa henkilöstön lupakirjat ja koulutus;
            
            
               ottaen lisäksi huomioon sen, että sopimuksen 5 artiklassa, sellaisena kuin se on muutettuna, määrätään uusien liitteiden laatimisesta sopimuksen soveltamisalaan kuuluvissa asioissa ja että nämä uudet liitteet tulevat voimaan 19 artiklan C kappaleen nojalla, kun sopimuksen 3 artiklan nojalla perustettu kahdenvälinen valvontakomitea tekee niistä päätökset;  
            
            
               kahdenvälinen valvontakomitea päättää seuraavaa: 
            
            
               1.hyväksytään tähän päätökseen liitetty sopimuksen liite 3 (lentäjien lupakirjat);
            
            
            
               2.sopimuksen liite 3 (lentäjien lupakirjat) tulee voimaan viimeisen allekirjoituksen päivänä.
            
            
            
               Kahdenvälisen valvontakomitean puolesta:
            
            
         
         
            
                     
                        LIITTOVALTION ILMAILUHALLINTO (FAA)
                     
                     
                        LIIKENNEMINISTERIÖ
                     
                     
                        AMERIKAN YHDYSVALLAT
                     
                  
                  
                     
                  
                  
                     
                        EUROOPAN KOMISSIO
                     
                     
                        EUROOPAN UNIONI
                     
                  
               
                     
                     
                        PUOLESTA:
                     
                  
                  
                     
                     
                  
                  
                     
                  
                  
                     
                     
                        PUOLESTA:
                     
                  
                  
                     
                  
               
                     
                     
                        ASEMA:
                     
                  
                  
                     
                     
                        Ilmailun turvallisuudesta vastaava johtaja (Associate Administrator for Aviation Safety)
                     
                  
                  
                     
                  
                  
                     
                     
                        ASEMA:
                     
                  
                  
                     
                     
                        Johtaja, Lentoliikenne 
                     
                     
                        Komission liikenteen ja liikkumisen pääosasto
                     
                  
               
                     
                        PÄIVÄYS:
                     
                  
                  
                     
                  
                  
                     
                  
                  
                     
                        PÄIVÄYS:
                     
                  
                  
                     
                  
               
                     
                        PAIKKA:
                     
                  
                  
                     
                        Washington DC, Yhdysvallat
                     
                  
                  
                     
                  
                  
                     
                        PAIKKA:
                     
                  
                  
                     
                        Bryssel, Belgia
                     
                  
               
            
         
         
      
    ---documentbreak--- NA ---documentbreak--- 
      
         
               EUROOPAN KOMISSIO
            Bryssel 7.3.2019
            COM(2019) 121 final
            LIITE
            asiakirjaan
            NEUVOSTON PÄÄTÖS
            yhteistyötä siviili-ilmailun turvallisuuden sääntelyssä koskevan Amerikan yhdysvaltojen ja Euroopan yhteisön välisen sopimuksen mukaisessa kahdenvälisessä valvontakomiteassa Euroopan unionin puolesta esitettävästä kannasta, joka koskee liitteen 3 lisäämistä sopimukseen
            
               
         
         
            
               LIITE 3
            
            
            
               LENTÄJIEN LUPAKIRJAT
            
            
            
               1.TAVOITE JA SOVELTAMISALA
            
            
            
               1.1.Osapuolet ovat arvioineet toistensa yksityislentäjien lupakirjoihin liittyvät normit, säännöt, käytännöt ja menettelyt, mukaan lukien yölento- ja mittarilentokelpuutukset yksimoottoristen mäntämoottorikäyttöisten maalentokoneiden ja monimoottoristen mäntämoottorikäyttöisten maalentokoneiden luokissa, lukuun ottamatta tyyppikelpuutuksia, ja päätyneet siihen, että ne ovat riittävän yhdenmukaisia, jotta toisen osapuolen antamien hyväksyntien ja toteamusten hyväksyminen toisen osapuolen toimesta on mahdollista. Tämä liite kattaa vaatimustenmukaisuustoteamusten ja asiakirjojen vastavuoroisen tunnustamisen sekä teknisen avun tarjoamisen yksityislentäjien lupakirjojen ja sääntöjen noudattamisen valvonnan osalta. Mikään tässä liitteessä ei rajoita osapuolen toimivaltaa toimia sopimuksen 15 artiklan mukaisesti.
            
            
            
               1.2.Liitteen soveltamisala kattaa yksityislentäjien EU:n osan FCL lupakirjat, yksityislentäjien FAA-lupakirjat ja yksityislentäjän oikeudet, jotka sisältyvät muihin EU:n osan FCL lupakirjoihin ja FAA-lupakirjoihin, sekä yölento- ja mittarilentokelpuutukset mutta ei tyyppikelpuutuksia, yksimoottoristen mäntämoottorikäyttöisten maalentokoneiden ja monimoottoristen mäntämoottorikäyttöisten maalentokoneiden luokissa yhden ohjaajan lentotoiminnassa, tämän liitteen lisäyksessä 1 määritellyn mukaisesti. EU:n osan FCL ansiolentäjän lupakirjoihin (CPL (A)) ja liikennelentäjän lupakirjoihin (ATPL (A)) sisältyvät yksityislentäjän oikeudet. Usean ohjaajan miehistölupakirjaan (MPL) sisältyvät yksityislentäjän oikeudet vain, jos ne on siinä erikseen mainittu. Samaan tapaan FAA:n ansiolentäjän ja liikennelentäjän lupakirjoihin sisältyvät yksityislentäjän oikeudet. Nämä lupakirjat voidaan muuntaa tämän liitteen ehtojen mukaisesti, jos oikeudet ovat sovellettavissa.  
            
            
            
               1.3.Tämän liitteen soveltamisalaa voidaan laajentaa koskemaan muita EU:n osan FCL lupakirjoja ja FAA-lupakirjoja, kelpuutuksia ja ilma-alusluokkia muuttamalla tätä liitettä kahdenvälisen valvontakomitean päätöksellä sopimuksen 19 artiklan B kappaleen mukaisesti.
            
            
            
               1.4.Tämän liitteen soveltamisalan laajentaminen on toteutettava teknisten virastojen toteuttamien tarvittavien luottamuksen lisäämiseen tähtäävien toimien jälkeen.
            
            
            
               1.5.Tätä liitettä ei sovelleta jonkin toisen vuonna 1944 tehdyn kansainvälisen siviili-ilmailun yleissopimuksen (Chicagon yleissopimus) sopimusvaltion myöntämiin lentäjien lupakirjoihin, jotka FAA tai ilmailuviranomainen on hyväksynyt lupakirjoja koskevissa teknisissä täytäntöönpanomenettelyissä (TIP-L) esitetyn mukaisesti.
            
            
            
               1.6.Tällä liitteellä ei rajoiteta FAA-lupakirjan tai ilmailuviranomaisen myöntämän EU:n osan FCL lupakirjan haltijan oikeutta saada lupakirjansa hyväksytyksi toisen osapuolen toimesta sovellettavien lakien ja asetusten mukaisesti.
            
            
                
            
            
               2.MÄÄRITELMÄT
            
         
         
            
            
               2.1.Sopimuksessa esitettyjen määritelmien lisäksi tässä liitteessä sovelletaan seuraavia määritelmiä:
            
            
            
               (a)  
                     ’Luokkakelpuutuksella’ tarkoitetaan
            
            
               (I)EU:n osan FCL lupakirjan osalta lupakirjaan liitettyä voimassa olevaa kelpuutusta. Yksimoottoristen mäntämoottorikäyttöisten ja monimoottoristen mäntämoottorikäyttöisten lentokoneiden luokkakelpuutuksen haltijalla on oikeus toimia sellaisiin kelpuutuksessa täsmennettyihin luokkiin kuuluvien ilma-alusten lentäjänä, jotka on esitetty Euroopan lentoturvallisuusviraston (EASA) verkkosivustolla saatavilla olevassa lentokoneiden luokka- ja tyyppikelpuutusten ja merkintöjen luettelossa (”List of Aeroplanes – Class and Type Ratings and Endorsement List”). 
            
            
            
               (II)FAA-lupakirjan osalta ilma-aluksen luokitusta luokkaan, jossa toimintaominaisuudet ovat samankaltaiset kuin Yhdysvaltojen Code of Federal Regulations -säännöstön 14 osaston (’14 CFR’) 61 osan 5 kohdassa esitetyt toimintaominaisuudet (esim. yksimoottoriset ja monimoottoriset maalentokoneet). 
            
            
            
               (b)’Muuntamisella’ tarkoitetaan EU:n osan FCL lupakirjan myöntämistä FAA-lupakirjan perusteella tai FAA-lupakirjan myöntämistä EU:n osan FCL lupakirjan perusteella tämän liitteen määräysten mukaisesti.
            
            
            
               (c)’Viimeaikaisella kokemuksella’ tarkoitetaan FAA-lupakirjaan merkityn luokka- tai tyyppikelpuutuksen mukaisten oikeuksien hyväksymistä lupakirjan haltijan hiljattaisen kokemuksen perusteella. (14 CFR:n osa 61 ja asetuksen (EU) N:o 1178/2011 liitteessä III oleva osa C). 
            
            
            
               (d) ’EU:n osan FCL lupakirjalla’ tarkoitetaan voimassa olevaa ohjaamomiehistön lupakirjaa, joka täyttää osan FCL vaatimukset.
            
            
            
               (e)’FAA-lupakirjalla’ tarkoitetaan voimassa olevaa Yhdysvaltain liittovaltion ilmailuhallinnon myöntämää lentolupakirjaa, joka on 14 CFR:n osassa 61 vahvistettujen asianmukaisten vaatimusten mukainen.
            
            
            
               (f)’Lentoarvioinnilla’ tarkoitetaan sellaisen valtuutetun lennonopettajan suorittamaa lentotaitojen arviointia, jolla on FAA:n myöntämä asianmukainen arviointivaltuus. 
            
            
            
               (g)’Mittarilentokelpuutuksella’ tarkoitetaan
            
            
               (I)EU:n osan FCL mittarilentokelpuutuksen osalta voimassa olevaa EU:n osan FCL lupakirjaan merkittyä kelpuutusta, joka oikeuttaa käyttämään ilma-alusta mittarilentosääntöjen (IFR) mukaan tai sääolosuhteissa, jotka ovat alle näkölentosäännöissä (VFR) vahvistettujen minimien, ja joka on rajattu yksimoottoristen tai monimoottoristen lentokoneiden käyttöön tai usean ohjaajan miehistölupakirjojen kohdalla rajattu lisäksi usean ohjaajan miehistön lentotoimintaan.
            
         
         
            
            
               (II)FAA-mittarilentokelpuutuksen osalta voimassa olevaa FAA-lupakirjaan merkittyä kelpuutusta, johon sovelletaan kelpoisuutta ja ilma-alusluokkaa koskevia vaatimuksia ja joka oikeuttaa käyttämään ilma-alusta IFR:n mukaan tai sääolosuhteissa, jotka ovat alle näkölentosäännöissä vahvistettujen minimien. 
            
            
            
               (h)’Yölentokelpuutuksella’ tarkoitetaan EU:n osan FCL lupakirjaan liitettyä kelpuutusta, jonka mukaan lentokoneen yksityislentäjän lupakirjaan kuuluvia oikeuksia käytetään VFR-olosuhteissa yöllä. Yölentokelpuutus myönnetään ilman päättymispäivää.
            
            
            
               (i)’Lentokokeella’ tarkoitetaan taidonnäytettä, joka annetaan lupakirjan tai kelpuutuksen myöntämistä varten, sekä mahdollisesti komission asetuksen (EU) N:o 1178/2011 liitteen I mukaisesti (osa FCL) vaadittavaa suullista kuulustelua.
            
            
            
               (j)’Erityisehdoilla’ tarkoitetaan niitä vaatimuksia, joiden ei ole lakisääteisten lupajärjestelmien vertailussa todettu olevan molemmille järjestelmille yhteisiä ja jotka ovat niin merkittäviä, että ne on otettava huomioon tässä liitteessä. Luettelo erityisehdoista on tämän liitteen lisäyksessä 1.
            
            
            
               (k)’Tyyppikelpuutuksella’ tarkoitetaan
            
            
               (I) EU:n osan FCL lupakirjan osalta lupakirjaan liitettyä kelpuutusta. Tyyppikelpuutuksen haltijalla on oikeus toimia kelpuutuksessa mainitun ilma-alustyypin ohjaajana lentomiehistöä koskevassa, muita ilma-aluksia kuin helikoptereita käsittävässä EASA:n tyyppikelpuutus- ja lupamerkintäluettelossa esitetyn mukaisesti.
            
            
            
               (II)FAA-lupakirjan osalta FAA-lupakirjaan merkitty kelpuutus, joka koskee mitä tahansa suurta ilma-alusta (lukuun ottamatta ilmaa kevyempää ilma-alusta), suihkumoottorikäyttöistä lentokonetta tai muuta ilma-alusta, jonka FAA:n pääjohtaja on määrittänyt tyyppisertifiointimenettelyissä, joita varten lentäjän on täytettävä erityiset ilmailutietämystä ja -kokemusta sekä testausta koskevat vaatimukset voidakseen toimia ilma-aluksen päällikkönä. 
            
            
            
               (l)’Voimassa olevalla’ tarkoitetaan
            
            
            
               (I)FAA-lupakirjan tai EU:n osan FCL lupakirjan osalta sitä, että lupakirjaa ei ole palautettu, peruutettu määräajaksi tai pysyvästi tai että sen voimassaoloaika ei ole päättynyt.
            
            
               (II)EU:n osan FCL mukaisen kelpuutuksen osalta sitä, että kelpuutusten voimassaoloaika ei ole päättynyt.  Kelpuutuksen voimassaoloaika ilmoitetaan lentäjän lupakirjassa.
            
            
            
         
         
            
               3.YHTEINEN LENTOMIEHISTÖN KOORDINOINTIKOMITEA
            
            
            
               3.1.Kokoonpano
            
            
            
               3.1.1.Perustetaan EASA:n ja FAA:n ilmailumääräyksistä vastaavien pääjohtajien yhteisesti johtama yhteinen lentomiehistön koordinointikomitea, joka on vastuussa kahdenväliselle valvontakomitealle.  Siihen kuuluu molemmista teknisistä virastoista lupakirjojen myöntämisestä ja laadunhallintajärjestelmistä/hallinnointijärjestelmistä vastaavat asianomaiset edustajat.
            
            
            
               3.1.2.Yhteinen johto voi kutsua komiteaan ylimääräisiä osallistujia helpottamaan tässä liitteessä asetettujen tavoitteiden saavuttamista. 
            
            
            
               3.2.Tehtävät
            
            
            
               3.2.1.Yhteinen lentomiehistön koordinointikomitea kokoontuu vähintään kerran vuodessa varmistaakseen tämän liitteen toimivuuden ja täytäntöönpanon. Sen tehtäviin kuuluvat seuraavat:
            
            
            
               (a)tämän liitteen soveltamisalaan kuuluvissa prosesseissa käytettävien lupakirjoja koskevien teknisten täytäntöönpanomenettelyjen kehittäminen, hyväksyminen ja tarkistaminen, mukaan lukien yhteistyö, avunanto, tiedonvaihto ja jatkuvaan luottamukseen liittyvät toimet;
            
            
            
               (b)tiedonvaihto olennaisista turvallisuuskysymyksistä ja toimintasuunnitelmien laatiminen niiden käsittelemiseksi;
            
            
            
               (c)tämän liitteen jatkuvan soveltamisen varmistaminen;
            
            
            
               (d)tietojen vaihtaminen suunnitellusta ja meneillään olevasta sääntöjen laadinnasta, joka voisi vaikuttaa tämän liitteen perusteisiin ja soveltamisalaan;
            
            
         
         
            
               (e)tietojen jakaminen osapuolten lentäjien lupakirjajärjestelmiin tehtävistä merkittävistä muutoksista, jotka voivat vaikuttaa liitteen perusteisiin ja soveltamisalaan;
            
            
            
               (f)teknisten virastojen ja ilmailuviranomaisten vastuualueeseen kuuluvien sellaisten teknisten kysymysten ratkaiseminen, joita ei voida ratkaista teknisten virastojen ja ilmailuviranomaisten tasolla; ja
            
            
            
               (g)tätä liitettä koskevien muutosehdotusten esittäminen kahdenväliselle valvontakomitealle.
            
            
            
               3.2.2.Yhteinen lentomiehistön koordinointikomitea raportoi ratkaisemattomista kysymyksistä kahdenväliselle valvontakomitealle ja varmistaa kahdenvälisen valvontakomitean tämän liitteen osalta tekemien päätösten täytäntöönpanon.
            
            
            
               4.TÄYTÄNTÖÖNPANO
            
            
            
            
            
               4.1
                     Osapuolet ovat yhtä mieltä siitä, että henkilön, jolla on EU:n osan FCL lentokoneen lentäjän lupakirja sekä luokkakelpuutus, mukaan lukien mahdollisesti yölentokelpuutus, tai lentokoneiden mittarilentokelpuutus ja joka on osoittanut täyttävänsä lisäyksessä 1 esitetyt sovellettavat FAA:n erityisehdot, katsotaan täyttävän FAA:n lupakirjan, luokkakelpuutuksen (tai luokkakelpuutusten) tai mittarilentokelpuutuksen myöntämisen ehdot lentokoneiden luokassa.
            
            
            
               4.2.Osapuolet ovat yhtä mieltä siitä, että henkilön, jolla on FAA:n myöntämä lentokoneen lentäjän lupakirja tai lentokoneiden mittarilentokelpuutus ja joka on osoittanut täyttävänsä lisäyksessä 1 esitetyt sovellettavat EU:n erityisehdot ja toimittanut todisteen kelpoisuudesta lupakirjoja koskevien teknisten täytäntöönpanomenettelyjen soveltuvien säännösten mukaisesti, katsotaan täyttävän EU:n osan FCL lupakirjan, luokkakelpuutuksen (tai luokkakelpuutusten), mukaan lukien mahdollisesti yölentokelpuutus, tai mittarilentokelpuutuksen myöntämisen ehdot lentokoneiden luokassa.
            
            
            
               4.3.EU:n osan FCL lupakirjoja tai FAA-lupakirjoja, jotka on palautettu tai peruutettu määräajaksi tai pysyvästi, ei saa ottaa uudelleen käyttöön tämän liitteen ehtojen mukaisesti. 
            
            
            
               4.4.Tämän liitteen mukaisesti myönnetyn FAA-lupakirjan tai EU:n osan FCL lupakirjan luokitusten ja rajoitusten soveltamisala määritellään tarkemmin lupakirjoja koskevissa teknisissä täytäntöönpanomenettelyissä.
            
            
         
         
            
               4.5.Kun EU:n osan FCL lupakirja tai FAA-lupakirja on myönnetty tämän liitteen mukaisesti, lupakirjan haltijan on lupakirjan mukaisten oikeuksien käyttämiseksi täytettävä tapauksen mukaan joko EU:n osan FCL tai FAA:n mukaiset voimassaolon jatkamista tai uusimista koskevat vaatimukset. 
            
            
            
               4.6.Myöntäessään FAA-lupakirjan, joka perustuu EU:n osan FCL lupakirjaan tämän liitteen mukaisesti, FAA ei edellytä kyseisen EU:n osan FCL lupakirjan palauttamista. Myöntäessään EU:n osan FCL lupakirjan, joka perustuu FAA-lupakirjaan tämän liitteen mukaisesti, ilmailuviranomainen ei edellytä kyseisen FAA-lupakirjan palauttamista.
            
            
            
               4.7.Tekniset virastot ja tapauksen mukaan ilmailuviranomaiset
            
            
            
               4.7.1.suorittavat FAA:n tai ilmailuviranomaisen, joka myöntää EU:n osan FCL lupakirjan tai FAA-lupakirjan tämän liitteen mukaisesti, pyynnöstä alkuperäisten EU:n osan FCL lupakirjojen, FAA-lupakirjojen tai kelpuutusten aitouden tarkistuksen tai vahvistuksen; ja
            
            
            
               4.7.2.toimittavat yhteisen lentomiehistön koordinointikomitean määräämässä muodossa ja aikataulussa ja sen määräämällä tavalla tilastotiedot tämän liitteen mukaisesti myönnetyistä EU:n osan FCL lupakirjoista, FAA-lupakirjoista ja kelpuutuksista.
            
            
            
               4.8.Kummankin osapuolen tekninen virasto tai tapauksen mukaan ilmailuviranomainen antaa tarvittaessa pyynnöstä ja molemminpuolisesta sopimuksesta teknistä apua lupakirjojen myöntämistoiminnoissa toisen osapuolen tekniselle virastolle tai tapauksen mukaan ilmailuviranomaiselle tämän liitteen tavoitteen edistämiseksi. Tekniset virastot tai ilmailuviranomaiset voivat kieltäytyä tällaisen teknisen avun antamisesta, kun niillä ei ole siihen resursseja.
            
            
            
               4.9.Jommankumman osapuolen siviili-ilmailun organisaatioihin, lakeihin, asetuksiin, menettelyihin tai normeihin – myös sellaisiin, jotka koskevat teknisiä virastoja ja ilmailuviranomaisia – kohdistuvat muutokset voivat vaikuttaa tämän liitteen täytäntöönpanon perustaan. Sen vuoksi osapuolet antavat tapauksen mukaan teknisten virastojen ja ilmailuviranomaisten välityksellä toisillensa tiedon tällaisia muutoksia koskevista suunnitelmista mahdollisimman varhaisessa vaiheessa ja keskustelevat siitä, missä määrin suunnitellut muutokset vaikuttavat tämän liitteen perustaan. Jos tätä liitettä päätetään sopimuksen 15 artiklan C kappaleen mukaisesti käytävissä neuvotteluissa muuttaa, osapuolet pyrkivät varmistamaan, että tämä muutos tulee voimaan samaan aikaan kuin sopimusmuutoksen aiheuttanut muutos tulee voimaan tai pannaan täytäntöön tai mahdollisimman pian sen jälkeen. 
            
            
            
               5.YHTEYDENPITO JA YHTEISTYÖ
            
            
            
               5.1.Tekniset virastot ylläpitävät ja vaihtavat luetteloita yhteystahoista tämän liitteen erilaisia teknisiä seikkoja varten yhteisen lentomiehistön koordinointikomitean välityksellä. 
            
            
            
               5.2.Kaiken teknisten virastojen välisen yhteydenpidon on tapahduttava englannin kielellä, ja myös tässä liitteessä esitetyn mukaisesti tarkastusta tai hyväksyntää varten toimitettavien teknisten asiakirjojen on oltava englanninkielisiä.
            
            
         
         
            
               5.3.Päivämäärät on esitettävä yhteydenpidossa muodossa PP/KKK/VVVV, esim. ”05/TOU/2014”.
            
            
            
               5.4.Kiireellisissä tai epätavallisissa tilanteissa teknisten virastojen ja tapauksen mukaan ilmailuviranomaisten yhteystahot, sellaisina kuin ne on määritelty lupakirjoja koskevissa teknisissä täytäntöönpanomenettelyissä, ovat yhteydessä toisiinsa ja varmistavat, että asianmukaiset välittömät toimet toteutetaan.
            
            
            
               6.VAATIMUSTENMUKAISUUSTOTEAMUSTEN TUNNUSTAMISTA KOSKEVAT KELPOISUUSVAATIMUKSET
            
            
            
               6.1.
            
            
            
               6.1
                     Perusvaatimukset
            
            
            
               6.1.1.Teknisten virastojen ja ilmailuviranomaisten, tapauksen mukaan, on esitettävä toisilleen näyttö lentäjien viranomaisvalvontaa koskevien järjestelmiensä tehokkuudesta. Niiden on esitettävä näyttö erityisesti siitä, että seuraavat asiat ovat toimivia ja riittäviä: 
            
            
            
               (a)lait ja määräykset;
            
            
            
               (b)organisaatiorakenne;
            
            
            
               (c)voimavarat, myös riittävä pätevä henkilöstö;
            
            
            
               (d)teknisen henkilöstön koulutusohjelma;
            
            
         
         
            
               (e)sisäiset toimintaperiaatteet, -prosessit ja -menettelyt sekä laatujärjestelmä;
            
            
            
               (f)dokumentointi ja tallenteet;
            
            
            
               (g)valvontaohjelma; ja
            
            
            
               (h)toimivalta säänneltyihin EU:n osan FCL lupakirjan tai FAA-lupakirjan haltijoihin nähden.
            
            
            
               6.2.Perusluottamus
            
            
            
               Tekniset virastot ovat osoittaneet toisilleen tämän liitteen kattamien toimintojen viranomaisvalvontaa koskevan järjestelmänsä tehokkuuden perusluottamusta lisäävillä toimilla.  Ne ovat osoittaneet toisilleen myös laatuauditointiensa, mukaan lukien ilmailuviranomaisia koskevien auditointiensa, ja standardointitoimiensa tehokkuuden 6.3.1 kohdan mukaisesti. 
            
            
            
               6.3
                     Jatkuva luottamus
            
            
            
               6.3.1
                     Teknisten virastojen ja ilmailuviranomaisten on jatkuvasti voitava esittää toisilleen näyttöä tehokkaasta valvonnasta edellä 6.1.1 kohdassa esitetyn mukaisesti yhteisen lentomiehistön koordinointikomitean laatimien, lupakirjoja koskevien teknisten täytäntöönpanomenettelyiden asianmukaisten säännösten mukaisesti.
            
            
            
               a)
                     Erityisesti teknisten virastojen on
            
            
            
               i)
                     saatava oikeus osallistua tarkkailijana toistensa laatuauditointeihin ja standardointitarkastuksiin;
            
            
         
         
            
               ii)
                     annettava toisen teknisen viraston käyttöön raportit laatuauditoinneista ja standardointitarkastuksista, joita sovelletaan tähän liitteeseen, lupakirjoja koskevien teknisten täytäntöönpanomenettelyiden mukaisesti; ja 
            
            
            
               iii)
                     tarpeen mukaan autettava toinen toistaan sellaisten auditointi- ja tarkastushavaintojen käsittelyssä, jotka vaikuttavat tämän liitteen täytäntöönpanoon.
            
            
            
               (b)Erityisesti FAA:n ja ilmailuviranomaisten on
            
            
            
               (i)sallittava laatuauditoinnit ja standardointitarkastukset edellä 6.3.1 kohdan a alakohdan i alakohdassa esitetyn mukaisesti;
            
            
            
               (II)vaihdettava olennaisia turvallisuustietoja ja tiedossa olevia rajoituksia, jotka voivat vaikuttaa ilmailuviranomaisen tai teknisen viraston valmiuksiin täyttää sovellettavat kansainväliset turvallisuusnormit tai sopimuksessa vahvistetut turvallisuusvaatimukset;
            
            
            
               iii)
                     annettava käyttöön sovellettavien henkilötietojen suojaa koskevien lakien ja asetusten mukaisesti asiaa koskevat lentäjien lupakirjatiedot ja tarkastusraportit, mukaan luettuina loppuun saatetut täytäntöönpanon valvontatoimet; ja
            
            
            
               iv)
                     annettava tarvittaessa tulkkausapua ilmailuviranomaisen toimistossa tarkasteltaessa tallenteita ja asiakirjoja, jotka ovat kansallisella kielellä.
            
            
            
               c)
                     Teknisten virastojen on ilmoitettava toisilleen mahdollisimman varhain, jos tekninen virasto tai ilmailuviranomainen ei pysty täyttämään jotain 6.3 kohdan vaatimusta. Jos jompikumpi tekninen virasto katsoo, ettei tekninen pätevyys enää ole riittävä, teknisten virastojen on neuvoteltava asiasta keskenään ja ehdotettava toimintasuunnitelmaa, joka sisältää tarvittavat toimenpiteet puutteiden korjaamiseksi.
            
            
            
               d)
                     Jos tekninen virasto tai ilmailuviranomainen ei korjaa puutteita toimintasuunnitelmassa asetetussa määräajassa, kumpi tahansa tekninen virasto voi viedä asian yhteisen lentomiehistön koordinointikomitean käsiteltäväksi.
            
            
            
               e)
                     Kun osapuoli aikoo keskeyttää teknisen viraston tai ilmailuviranomaisen toteamusten tai hyväksyntöjen tunnustamisen, osapuolen on ilmoitettava tästä toiselle osapuolelle viipymättä sopimuksen 18 artiklan A kappaleen mukaisesti.
            
            
         
         
            
               7.
                     MAKSUT
            
            
            
               Perittävien maksujen on oltava sopimuksen 14 artiklan ja sovellettavien lakisääteisten ja viranomaisvaatimusten mukaisia.
            
            
               
            
            
               Lisäys 1
            
            
            
               Erityisehdot
            
            
            
               1.YLEISET EDELLYTYKSET
            
            
            
               1.1.Hakijan on toimitettava hakemus EU:n osan FCL lupakirjan tai FAA-lupakirjan muuntamiseksi tämän liitteen mukaisesti standardoidussa muodossa ja lupakirjoja koskevissa teknisissä täytäntöönpanomenettelyissä määritellyllä tavalla.
            
            
            
               1.2.Hakijan, jolla on EU:n osan FCL mukainen lupakirja tai FAA-lupakirja, johon on merkitty rajoitus, hakemus voidaan evätä, jos vastaavaa rajoitusta ei ole toisessa järjestelmässä. 
            
            
            
               2.EU:N ERITYISEHDOT
            
            
            
               Saadakseen osan FCL mukaisen hyväksynnän tämän liitteen ehtojen mukaisesti hakijan on täytettävä kaikki seuraavat EU:n erityisehdot.
            
            
            
               2.1.EU:n erityisehdot, joita sovelletaan, kun EU:n osan FCL lentokoneen lentäjän lupakirja (PPL(A)) ja tapauksen mukaan siihen liittyvät luokka- ja yölentokelpuutukset myönnetään FAA-lupakirjan perusteella.
            
         
         
            
            
               2.1.1.Hakijan on osoitettava osan FCL kohdan FCL.055 mukainen kielitaito tai toimitettava siitä todiste, ellei hänen FAA-lupakirjassaan ole merkintää hyvästä englannin kielen taidosta (”English Proficient”). Tämän tasomerkinnän katsotaan vastaavan englannin kielen taitotasoa 4 lupakirjoja koskevissa teknisissä täytäntöönpanomenettelyissä esitetyn mukaisesti.
            
            
            
               2.1.2.Hakijan on täytettävä komission asetuksessa (EU) N:o 1178/2011 säädetyt EU:n lääketieteelliset vaatimukset, joita sovelletaan PPL(A)-lupakirjoihin.
            
            
            
               2.1.3.Hakijan on suoritettava lentokoe lupakirjoja koskevissa teknisissä täytäntöönpanomenettelyissä esitetyn mukaisesti, ja tarkastuslentäjällä on oltava osan FCL mukainen pätevyys.
            
            
            
               2.1.4.Hakijan on osoitettava tarkastuslentäjälle ennen lentokoetta, että hän on hankkinut riittävän vaaditun teoriatiedon tason lupakirjoja koskevissa teknisissä täytäntöönpanomenettelyissä esitetyn mukaisesti hakemuskuukautta edeltäneiden 24 kuukauden aikana.
            
            
            
               2.1.5.Hakijan, joka hakee osan FCL yölentokelpuutusta, on toimitettava todiste siitä, että hän täyttää yölentämiselle osan FCL kohdassa FCL.810 asetetut vaatimukset. Yölentokoulutuksesta voidaan antaa hyvitystä lupakirjoja koskevissa teknisissä täytäntöönpanomenettelyissä esitetyn mukaisesti.
            
            
            
               2.1.6.Hakijan, joka hakee yhden ohjaajan monimoottoristen mäntämoottorikäyttöisten lentokoneiden luokkakelpuutusta, on toimitettava todiste, että hän täyttää monimoottoristen mäntämoottorikäyttöisten maalentokoneiden luokkakelpuutuksen myöntämistä koskevat, osan FCL alaluvussa H esitetyt vaatimukset. Tässä tapauksessa edellä 2.1.3 kohdassa mainittu lentokoe on suoritettava monimoottorisella mäntämoottorikäyttöisellä maalentokoneella. Hakijalle, jolla on aiempaa koulutusta monimoottorisista mäntämoottorikäyttöisistä lentokoneista ja lentokokemusta kyseisen luokan lentokoneella, voidaan antaa hyvitystä osan FCL alaluvussa H esitetyistä vaatimuksista lupakirjoja koskevissa teknisissä täytäntöönpanomenettelyissä esitetyn mukaisesti.
            
            
            
               2.1.7.Ilmailuviranomainen, muunnettuaan FAA-lupakirjan tämän liitteen mukaisesti, lisää EU:n osan FCL lupakirjan VIII (tai XIII) kohtaan seuraavan maininnan: ”PPL(A) myönnetty EU:n ja Yhdysvaltojen välisen sopimuksen perusteella”.
            
            
            
               2.2.EU:n erityisehdot, joita sovelletaan EU:n osan FCL lentokoneiden mittarilentokelpuutusten (IR(A)) myöntämiseen FAA:n mittarilentokelpuutuksen perusteella
            
            
            
               2.2.1Hakijan on osoitettava osan FCL kohdan FCL.055 mukainen kielitaito tai toimitettava siitä todiste, ellei hänen FAA-lupakirjassaan ole merkintää hyvästä englannin kielen taidosta (”English Proficient”). Tämän tasomerkinnän katsotaan vastaavan englannin kielen taitotasoa 4 lupakirjoja koskevissa teknisissä täytäntöönpanomenettelyissä esitetyn mukaisesti.
            
            
            
               2.2.2Hakijan on täytettävä komission asetuksessa (EU) N:o 1178/2011 säädetyt EU:n lääketieteelliset vaatimukset, joita sovelletaan IR(A)-lupakirjoihin.
            
         
         
            
            
               2.2.3Hakija on suoritettava IR(A)-lentokoe lupakirjoja koskevissa teknisissä täytäntöönpanomenettelyissä esitetyn mukaisesti, ja tarkastuslentäjällä on oltava osan FCL mukainen pätevyys.
            
            
            
               2.2.4Teoriatiedon osoittamisen osalta, lupakirjoja koskevissa teknisissä täytäntöönpanomenettelyissä esitetyn mukaisesti, jos hakijalla on vähintään 50 tuntia mittarilentosääntöjen mukaista lentoaikaa lentokoneen päällikkönä, hänen on osoitettava tarkastuslentäjälle ennen IR(A)-lentokoetta, että hänellä on vaadittu teoriatiedon taso. Muissa tapauksissa hakijan on suoritettava kirjallinen koe hakemuskuukautta edeltävien 24 kuukauden aikana.
            
            
            
               2.2.5Hakijan, joka hakee yhden ohjaajan monimoottoristen mäntämoottorikäyttöisten maalentokoneiden mittarilentokelpuutusta, on toimitettava todiste, että hän täyttää kyseisen lentokoneluokan mittarilentokelpuutuksen myöntämistä koskevat, osan FCL alaluvussa G esitetyt vaatimukset. Tässä tapauksessa edellä 2.2.3 kohdassa mainittu IR(A)-lentokoe on suoritettava monimoottorisella mäntämoottorikäyttöisellä maalentokoneella. Hakijalle, jolla on aiempaa mittarilentokoulutusta ja lentokokemusta monimoottorisilla lentokoneilla, voidaan antaa hyvitystä osan FCL alaluvussa G esitetyistä vaatimuksista lupakirjoja koskevissa teknisissä täytäntöönpanomenettelyissä esitetyn mukaisesti.
            
            
            
               2.2.6Kuten lupakirjoja koskevissa teknisissä täytäntöönpanomenettelyissä kuvataan, mittarilentokelpuutuksen hakijan on täytynyt suorittaa komission asetuksen (EU) N:o 1178/2011 mukaisesti hyväksytyn koulutusorganisaation järjestämä lentoharjoittelu EU:n jäsenvaltiossa ennen IR(A)-lentokokeen suorittamista. Hakija on vapautettu tästä vaatimuksesta, mikäli hän on suorittanut vähintään 50 tuntia mittarilentosääntöjen mukaista lentoaikaa lentokoneen päällikkönä tai vähintään 10 tuntia mittarilentosääntöjen mukaista lentoaikaa lentokoneen päällikkönä jossakin EU:n jäsenvaltiossa tai Euroopan maassa, joka osallistuu EASA:n toimintaan Euroopan parlamentin ja neuvoston asetuksen (EU) 2018/1139 129 artiklan mukaisesti (EUVL L 212/1, 26.8.2018, s. 1–122).
            
            
            
               2.2.7Hakijan, joka on saanut tämän liitteen perusteella EU:n osan FCL mittarilentokelpuutuksen, on suoritettava kaikki teoriakokeet osan FCL kohtien FCL.025 ja FCL.615 IR mukaisesti ennen kuin hän voi käyttää mittarilento-oikeuksiaan EU:n osan FCL ansiolentäjän lupakirjalla, usean ohjaajan miehistölupakirjalla tai liikennelentäjän lupakirjalla.
            
            
            
               2.2.8Hakijan, joka on saanut tämän liitteen perusteella EU:n osan FCL mittarilentokelpuutuksen, on suoritettava kaikki teoriakokeet osan FCL kohdan FCL.025 mukaisesti ennen kuin hän voi täysimääräisesti käyttää IR(A)-oikeuksiaan eri ilma-alusluokissa osan FCL kohdan FCL.035 mukaisesti.
            
            
            
               2.2.9Ilmailuviranomainen, muunnettuaan FAA-lupakirjan tämän liitteen mukaisesti, lisää EU:n osan FCL lupakirjan VIII (tai XIII) kohtaan seuraavan maininnan: ”PPL(A) / IR(A) myönnetty EU:n ja Yhdysvaltojen välisen sopimuksen perusteella”.
            
            
            
               3.FAA:N ERITYISEHDOT
            
            
            
               Saadakseen 14 CFR:n osa 61 -hyväksynnän tämän liitteen ehtojen mukaisesti hakijan on täytettävä kaikki seuraavat FAA:n erityisehdot.
            
            
            
               3.1.FAA:n erityisehdot, joita sovelletaan FAA-lupakirjojen sekä yksimoottoristen maalentokoneiden ja monimoottoristen maalentokoneiden luokan luokkakelpuutusten myöntämiseen EU:n osan FCL lupakirjan perusteella.
            
         
         
            
            
               3.1.1.Hakijan on pystyttävä lukemaan, puhumaan, kirjoittamaan ja ymmärtämään englantia. EU:n osan FCL lupakirjan englannin kielitaitomerkintä vähintään taitotasolla 4 katsotaan osoitukseksi hyvästä englannin kielen taidosta.
            
            
            
               3.1.2.Hakijan on täytettävä FAA:n lääketieteelliset kelpoisuusvaatimukset voidakseen käyttää FAA-lupakirjan mukaisia oikeuksia 14 CFR:n osassa 61 säädetyn mukaisesti.
            
            
            
               3.1.3.Hakijan on täytynyt läpäistä vaadittu teoriakoe lupakirjoja koskevissa teknisissä täytäntöönpanomenettelyissä esitetyn mukaisesti hakemuskuukautta edeltäneiden 24 kuukauden aikana.
            
            
            
               3.1.4.Hakijan on suoritettava lentokoe sellaisen FAA:n hyväksymän lennonopettajan kanssa, jolla on FAA:n myöntämä asianmukainen arviointivaltuus, lupakirjoja koskevissa teknisissä täytäntöönpanomenettelyissä esitetyn mukaisesti.
            
            
            
               3.1.5.Hakijan, joka hakee monimoottoristen maalentokoneiden kelpuutusta, on toimitettava todiste, että hän täyttää monimoottoristen maalentokoneiden luokkakelpuutuksen myöntämistä koskevat vaatimukset 14 CFR:n osassa 61 kuvatun mukaisesti. Monimoottorisia mäntämoottorikäyttöisiä maalentokoneita koskevasta koulutuksesta ja kokemuksesta voidaan antaa hyvitystä lupakirjoja koskevissa teknisissä täytäntöönpanomenettelyissä esitetyn mukaisesti.
            
            
            
               3.2.FAA:n erityisehdot, joita sovelletaan FAA:n lentokoneiden mittarilentokelpuutuksen myöntämiseen EU:n osan FCL mittarilentokelpuutuksen perusteella
            
            
            
               3.2.1.Hakijan on pystyttävä lukemaan, puhumaan, kirjoittamaan ja ymmärtämään englantia. EU:n osan FCL lupakirjan englannin kielitaitomerkintä vähintään taitotasolla 4 katsotaan osoitukseksi hyvästä englannin kielen taidosta.
            
            
            
               3.2.2.Hakijan on täytettävä FAA:n lääketieteelliset kelpoisuusvaatimukset voidakseen käyttää FAA-lupakirjan mukaisia oikeuksia 14 CFR:n osassa 61 säädetyn mukaisesti.
            
            
            
               3.2.3.Kuten lupakirjoja koskevissa teknisissä täytäntöönpanomenettelyissä kuvataan, mittarilentokelpuutuksen hakijan on täytynyt suorittaa lentoharjoittelu Yhdysvalloissa, sen alueet mukaan luettuina, FAA:n hyväksymän lennonopettajan kanssa, ennen mittaritarkastuslennon suorittamista tarkastuslentäjän kanssa. Hakija on vapautettu tästä vaatimuksesta, mikäli hän on suorittanut vähintään 50 tuntia mittarilentosääntöjen mukaista lentoaikaa lentokoneen päällikkönä tai vähintään 10 tuntia mittarilentosääntöjen mukaista lentoaikaa lentokoneen päällikkönä Yhdysvalloissa, sen alueet mukaan luettuina.
            
            
            
               3.2.4.Hakijan on suoritettava mittaritarkastuslento tarkastuslentäjän kanssa lupakirjoja koskevissa teknisissä täytäntöönpanomenettelyissä esitetyn mukaisesti.
            
         
         
            
            
               3.2.5.Hakijan on täytynyt läpäistä vaadittu teoriakoe lupakirjoja koskevissa teknisissä täytäntöönpanomenettelyissä esitetyn mukaisesti hakemuskuukautta edeltäneiden 24 kuukauden aikana.